b'\n_START_ARTICLE_\nEgina (mitologija)\n_START_SECTION_\nMitologija\n_START_PARAGRAPH_\nMitologija o Egini govori kroz mitove o njenom ljubavnom \xc5\xbeivotu i njegovim posljedicana:\n_START_SECTION_\nOtmica Egine\n_START_PARAGRAPH_\nZeus je \xc5\xbeudio za Eginom, pa joj je morao nekako pri\xc4\x87i. Kako bi uspio u tome uzeo je tri razli\xc4\x8dita obli\xc4\x8dja: vatra, orao i kamen._NEWLINE_Zeus se prvo pretvorio u vatru koja joj se, lagano tinjaju\xc4\x87i, pribli\xc5\xbeavala. Kako je bila Najada, vodena nimfa, Egina je osjetila potrebu da tu vatru ugasi. Zagrabila je vodu iz izvora u koome se kupala, i raspr\xc5\xa1ila ju po vatri u milijunima kap\xc4\x8djica biserne boje. Kako bi se spasio, Zeus se pretvorio u orla, uhvatio nagu Eginu za ruke i prenio ju na otok koji se tek uzdigao iz mora, koji je dobio ime po njoj. Tamo su vodili ljubav, i tako je za\xc4\x8det njihov sin Eak, koji je postao kralj, a nakon smrti sudac u Hadu._NEWLINE_Kasnije se Posejdon sa Zeusom sukobio oko vlasti nad otokom i, naravno, izgubio.\n_START_SECTION_\nAzopova potraga\n_START_PARAGRAPH_\nEginin otac, rije\xc4\x8dni bog Azop, posvuda ju je tra\xc5\xbeio. Put ga je odveo u Korint, ka mudrom i lukavom kralju Sizifu O\xc5\xa1trovidnom. On mu je ispri\xc4\x8dao sve o Zeusovoj i Egininoj aferi. Azop se, lud od bijesa, naoru\xc5\xbeo trozubom, i krenuo na otok. Kada je stigao, ljubavnike je zatekao u ljubavnom zanosu._NEWLINE_Zeus se, gol i nenaoru\xc5\xbean, pretvorio u kamen, kako bi se spasio. Me\xc4\x91utim, shvatio je da je, iako gol, mo\xc4\x87niji od Azopa. Vratio se u prvobitni lik i ispalio salvu gromova na Azopa i bacio na njega vru\xc4\x87i ugljen, tako da se jo\xc5\xa1 godinama u Azopovom krevetu moglo na\xc4\x87i komadi\xc4\x87a ugljena. Iako besmrtan, Azop je jo\xc5\xa1 godinama \xc5\xbeudio za smrti, od siline boli. \xc4\x8cak ni Asklepije, bog lije\xc4\x8dni\xc5\xa1tva, nije mogao ni\xc5\xa1ta ranama koje su nesretnome rije\xc4\x8dnome bogu nanijeli Zeusovi gromovi.\n_START_SECTION_\nHerino prokletstvo i Mirmidonci\n_START_PARAGRAPH_\nHera, sita Zeusovih preljuba, odlu\xc4\x8duje kazniti stanovnike otoka Egine. Na njih je poslala po\xc5\xa1ast zmija otrovnica, tame, kuge, su\xc5\xa1e i oskudice. Gotovo svo stanovni\xc5\xa1tvo je pomrlo. Naposlijetku se Eginin sin Eak, kralj otoka, molio svome ocu Zeusu, koji mu je usli\xc5\xa1ao molitvu. Pala je blagotvorna ki\xc5\xa1a, tama se podigla sa otoka, a zmije su pobjegle u svoje jazbine. No, otok je bio pust._NEWLINE_Eak, je me\xc4\x91utim, zaspao. U snu je vidio mrave kako nosezrna \xc5\xbeita prema svetome hrastu. Svoj san je priop\xc4\x87io Zeusu, koji je oti\xc5\xa1ao do toga hrasta, i pretvorio mrave koji su po njemu hodali u ljude, koji su nazvani Mirmidoncima, od gr\xc4\x8dke rije\xc4\x8di \xce\xbc\xcf\x85\xcf\x81\xce\xbc\xce\xb9\xce\xb4\xcf\x8c\xce\xbd\xce\xb5\xcf\x82 (mirmid\xc3\xb3nes), \xc5\xa1to zna\xc4\x8di mravi. Eak, kralj otoka Egine, sin Zeusa i nimfe Egine, ponovno je imao svoje podanike.\n_START_SECTION_\nBrak s Aktorom\n_START_PARAGRAPH_\nNakon avanture sa Zeusom, Egina se udala za smrtnika Aktora, sina Deiona i Diomede. S njime je imala sina Menetija. On je tako\xc4\x91er postao kralj, i to Oposa. Tako\xc4\x91er je bio jedan od Argonauta. Menetije je imao sina Patrokla.'